Illum, fetħu l-applikazzjonijiet għall-Premju tal-Media Lorenzo Natali (#NataliPrize), il-premju tal-ġurnaliżmu tal-Unjoni Ewropea. Filwaqt li jiċċelebra t-30 anniversarju tiegħu din is-sena, il-Premju jippremja lill-ġurnalisti li jirrappurtaw dwar temi bħall-inugwaljanza, il-faqar, il-klima, l-edukazzjoni, il-migrazzjoni, l-impjiegi, il-qasam diġitali, il-kura tas-saħħa, il-paċi, id-demokrazija, u d-drittijiet tal-bniedem. Il-Kummissarju għas-Sħubijiet Internazzjonali, Jutta Urpilainen, qalet: “Il-Premju tal-Media Lorenzo Natali jiċċelebra t-30 anniversarju tiegħu. Ir-rigress demokratiku li rajna matul il-pandemija, it-theddid ibridu, id-diżinformazzjoni u l-ispazju dejjem jiċkien għas-soċjetà ċivili huma kollha fenomeni inkwetanti, li l-ġurnalisti kuraġġużi jindirizzaw. Kif intwera fis-Summit għad-Demokrazija f'Diċembru, l-UE tappoġġa bis-sħiħ il-libertajiet fundamentali u dawk li jiddefenduhom, spiss b'riskju personali kbir. Il-Premju tal-Media Lorenzo Natali huwa simbolu tal-appoġġ tagħna lil dawk li jagħtu leħen lil dawk li ma għandhomx u jixħtu d-dawl fuq il-verità.” Kundizzjonijiet għall-applikazzjonijiet Ir-reporters jistgħu jissottomettu xogħolhom f'formati bil-miktub, bl-awdjo u bil-vidjo f'waħda minn dawn it-tliet kategoriji: Is-sottomissjoni għandha ssir online f'waħda mill-ħames lingwi aċċettati (l-Ingliż, il-Franċiż, l-Ispanjol, il-Portugiż jew il-Ġermaniż). L-applikazzjonijiet jistgħu jiġu sottomessi mil-lum, il-15 ta' Frar, sal-31 ta' Marzu 2022 fil-23:59 Ħin tal-Ewropa Ċentrali (CET). L-għażla tar-rebbieħa Il-Gran Ġurija ta' ġurnalisti rinomati internazzjonali u speċjalisti dwar l-iżvilupp internazzjonali minn madwar id-dinja se tagħżel ir-rebbieħa f'kull kategorija. Kull rebbieħ jirċievi € 10 000. Ir-rebbieħ tal-kategorija tal-Aħjar Ġurnalist Emerġenti jiġi offrut ukoll esperjenza ta' xogħol ma' sieħeb tal-media. Ir-rebbieħa se jitħabbru fiċ-Ċerimonja tal-Premju tal-Media Lorenzo Natali matul il-Jiem Ewropej tal-Iżvilupp tal-2022 bejn l-14 u l-15 ta' Ġunju 2022. Sfond Il-Premju msemmi għal Lorenzo Natali, eks Kummissarju Ewropew għall-Iżvilupp u difensur qawwi tal-libertà tal-espressjoni, id-demokrazija, u d-drittijiet tal-bniedem. L-ispirtu tiegħu nżamm ħaj permezz tal-Premju għal dawn l-aħħar tletin sena billi ċċelebra l-ġurnalisti li l-istejjer tagħhom jixħtu dawl fuq l-isfidi komuni li qed taffaċċa l-pjaneta tagħna u n-nies tagħha u jispiraw il-bidla. Il-Premju tnieda għall-ewwel darba mill-Kummissjoni Ewropea fl-1992 biex jirrikonoxxi l-kuraġġ u l-eċċellenza fir-rappurtar dwar l-iżvilupp sostenibbli u inklużiv. Għal aktar informazzjoni Applika għall-Premju tal-Media Lorenzo Natali 2022 hawnhekk Regoli tal-Premju Mistoqsijiet Frekwenti info@nataliprize.eu